ประมูลคอนโดคึก บังคับคดีชี้ราคาพุ่ง
บังคับคดีปปลื้มยอดประมูลคอนโดกระเตื้อง 6% ราคาพุ่ง 18% หลังแก้กฎหมายยกเว้นค่าส่วนกลาง
2 ก.ย. 2559

บังคับคดีปปลื้มยอดประมูลคอนโดกระเตื้อง 6% ราคาพุ่ง 18% หลังแก้กฎหมายยกเว้นค่าส่วนกลาง
น.ส.รื่นวดี สุวรรณมงคล อธิบดีกรมบังคับคดี เปิดเผยว่า เมื่อวันที่ 1 ก.ย.ที่ผ่านมา กรมบังคับคดีได้เชิญตัวแทนกรมที่ดิน สมาคมอาคารชุดไทย สถาบันการเงิน เจ้าหนี้ ลูกหนี้ และผู้ซื้อทรัพย์ มาหารือภายหลังจากที่มีการแก้ไขกฎหมายวิธีพิจารณาความแพ่งมาตรา 309 จัตวา เรื่อง ค่าใช้ส่วนกลางของนิติบุคคลอาคารชุด หรือการยกเว้นค่าใช้จ่ายส่วนกลางสำหรับผู้ประมูลซื้ออาคารชุดจากกรมบังคับคดี 
ทั้งนี้ จากการวิเคราะห์ผลจากการขายห้องชุดตามกฎหมายใหม่เปรียบเทียบก่อนแก้กฎหมาย (19 มี.ค.-30 ส.ค. 2559) สรุปได้ว่า จำนวนคดีห้องชุดที่ขายได้ภายหลังกฎหมายใหม่มีผลบังคับใช้สามารถขายได้สูงกว่าก่อนที่กฎหมายใหม่มีผลบังคับใช้ประมาณ 6.03% ในขณะเดียวกันราคาที่ขายได้เมื่อเปรียบเทียบกับราคาประเมินห้องชุดภายหลังกฎหมายใหม่มีผลบังคับใช้สูงกว่าราคาขายได้เมื่อเปรียบเทียบกับราคาประเมินห้องชุดก่อนกฎหมายใหม่มีผลบังคับใช้คิดเป็น 18.32% 
อย่างไรก็ตาม ที่ผ่านมาพบปัญหาว่ายังมีคนขาดความเข้าใจเกี่ยวกับกฎหมาย ทั้งในส่วนของผู้ซื้อและนิติบุคคลอาคารชุด ซึ่งหากมีการประชาสัมพันธ์มากขึ้น เชื่อว่าจะทำให้ยอดการขายอาคารชุดเพิ่มขึ้นได้
ทั้งนี้ ปัจจุบันกรมบังคับคดีมีสินทรัพย์รอการขายทอดตลาด 1.95 แสนล้านบาท แบ่งเป็นที่ดิน 7.39 หมื่นล้านบาท อาคารชุด 5.69 หมื่นล้านบาท และที่ดินพร้อมสิ่งปลูกสร้าง 6.4 หมื่นล้านบาท